b'\n_START_ARTICLE_\nWilliam Tecumseh Sherman\n_START_SECTION_\nBiografie\n_START_PARAGRAPH_\nSherman a servit sub comanda generalului Ulysses S. Grant \xc3\xaen 1862 \xc8\x99i 1863 \xc3\xaen timpul campaniilor care au dus la c\xc4\x83derea fort\xc4\x83re\xc8\x9bei confederate de la Vicksburg, pe r\xc3\xa2ul Mississippi \xc8\x99i au culminat cu \xc3\xaenfr\xc3\xa2ngerea armatelor confederate \xc3\xaen statul Tennessee. \xc3\x8en 1864, Sherman i-a urmat Grant la comanda armatei unioniste de pe teatrul vestic de r\xc4\x83zboi. Sub conducerea sa, armata nordului a ocupat ora\xc8\x99ul Atlanta, o victorie care a contribuit masiv la realegerea lui Abraham Lincoln \xc3\xaen func\xc8\x9bia de Pre\xc8\x99edinte al Statelor Unite. Mar\xc8\x99ul care a urmat \xc8\x99i campania din Caroline a subminat puternic capacitatea Confedera\xc8\x9biei de a mai continua luptele. El a acceptat capitularea tuturor for\xc8\x9belor armate confederate din Caroline, Georgia, \xc8\x99i Florida \xc3\xaen aprilie 1865._NEWLINE_C\xc3\xa2nd Grant a devenit pre\xc8\x99edinte, Sherman i-a urmat la comanda For\xc8\x9belor Armate ale Statelor Unite (1869\xe2\x80\x931883). \xc3\x8en aceast\xc4\x83 calitate, a fost responsabil cu R\xc4\x83zboaiele Indiene din vestul Statelor Unite. A refuzat constant intrarea \xc3\xaen politic\xc4\x83, \xc8\x99i \xc3\xaen 1875 \xc8\x99i-a publicat Memoriile, care constituie una din cele mai celebre relat\xc4\x83ri ale r\xc4\x83zboiului civil.'